Поликапролактам

Поликапролактам, поликапроамид, поли-е-капроамид, [-NH(CH2)5-CO]n – капролактамдын түз тизмектүү полимери; гетерочынжырлуу полиамид. Жытсыз, мүйүз сымал ак зат, тыгыздыгы 1,13-1,14 г/см3 (20°С), балкып эрүү t 225°С. Поликапролактам – абдан бышык жана кенири белгилүү полиамиддердин бири. Химиялык жактан туруктуу, көпчүлүк эриткичтерде эрибейт. Концентрациялык күкүрт, кумурска кислоталарында, фенолдо, крезолдо, диметилформамидде ж. б. эриткичтерде жакшы эрийт. Бардык концентрациясындагы щелочторго жана суюлтулган кислоталарга туруктуу. Жогорку температурада суюлтулган кислоталарда гидролизденет. Поликапролактам түрдүү боёктор менен жакшы аралашат жана боёлот. Поликапролактам е-капролактамды полимерлөөдөн алынат. Поликапролактам негизинен полиамид булаларын, плёнкаларды, жасалма булгаары, радио жана электр-техникада түрдүү тетиктерди даярдоодо колдонулат. 
Категория:Полимерлер
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9